## Rješenje Hrvatske agencije za poštu i elektroničke komunikacije klasa: 344-04/09-01/140 od 31. kolovoza 2009.

### NN 108/2009 (11.9.2009.), Rješenje Hrvatske agencije za poštu i elektroničke komunikacije klasa: 344-04/09-01/140 od 31. kolovoza 2009.

108 11.09.2009 Rješenje Hrvatske agencije za poštu i elektroničke komunikacije klasa: 344-04/09-01/140 od 31. kolovoza 2009.

HRVATSKA AGENCIJA ZA POŠTU I ELEKTRONIČKE KOMUNIKACIJE

2797

Na temelju članka 12. stavka 1. točke 8. i članka 125. st. 5. Zakona o elektroničkim komunikacijama (»Narodne novine« br. 73/08), na zahtjev trgovačkog društva T-Mobile Hrvatska d.o.o., Zagreb, Ulica grada Vukovara 23, Vijeće Hrvatske agencije za poštu i elektroničke komunikacije je na sjednici održanoj 31. kolovoza 2009. g. donijelo

RJEŠENJE

1. Trgovačkom društvu T-Mobile Hrvatska d.o.o., Zagreb, Ulica grada Vukovara 23, izdaje se dozvola za uporabu radiofrekvencijskog spektra u frekvencijskim područjima 880-915/925-960 MHz i 1710-1785/1805-1880 MHz.

2. Dozvola iz točke 1. ovog rješenja izdaje se na razdoblje od 17. rujna 2009. g. do 18. listopada 2024. godine.

3. Dozvola iz točke 1. ovog rješenja propisuje uvjete dodjele i uporabe dodijeljenog radiofrekvencijskog spektra.

4. Trgovačko društvo iz točke 1. ovog rješenja ima pravo preuzeti dozvolu iz točke 1. ovog rješenja nakon što u roku od 30 dana od primitka ovog rješenja plati naknade za prvu godinu za uporabu radiofrekvencijskog spektra i naknadu za podmirivanje troškova Hrvatske agencije za poštu i elektroničke komunikacije nastalih u upravljanju radiofrekvencijskim spektrom, temeljem izdanih računa Agencije.

5. Ovo rješenje objavit će se na službenim internetskim stranicama Hrvatske agencije za poštu i elektroničke komunikacije te u »Narodnim novinama«.

Obrazloženje

Hrvatska agencija za poštu i elektroničke komunikacije (u daljnjem tekstu: HAKOM) je 15. lipnja 2009. g. zaprimila zahtjev trgovačkog društva T-Mobile Hrvatska d.o.o. za izdavanje nove dozvole za uporabu radiofrekvencijskog spektra u sustavu pokretne mreže druge generacije (GSM 900) sukladno članku 125. st. 5. Zakona o elektroničkim komunikacijama (u daljnjem tekstu: ZEK).

Temeljem članka 30. Zakona o telekomunikacijama (»Narodne novine« br. 76/99, 128/99, 68/01 i 109/01), te odluke Vlade Republike Hrvatske o davanju prethodne suglasnosti trgovačkom društvu HT-Hrvatske telekomunikacije d.d. za prijenos koncesije za obavljanje telekomunikacijskih usluga uz uporabu radiofrekvencijskog spektra u GSM sustavu od 19. prosinca 2002. g., te odluke Vijeća za telekomunikacije o davanju suglasnosti na prijenos koncesije za obavljanje telekomunikacijskih usluga uz uporabu radiofrekvencijskog spektra u GSM sustavu od 20. prosinca 2002. g., Hrvatski zavod za telekomunikacije i trgovačko društvo HT mobilne komunikacije d.o.o. sklopili su 28. siječnja 2003. g. Ugovor o koncesiji za telekomunikacijske usluge s uporabom radiofrekvencijskog spektra u sustavu globalne pokretne mreže – GSM.

Sukladno članku 85. Zakona o telekomunikacijama (»Narodne novine« br. 122/03, 158/03, 60/04), Vijeće Hrvatske agencije za telekomunikacije je na sjednici održanoj 24. ožujka 2005. g. donijelo odluku kojom je trgovačkom društvu T-Mobile Hrvatska d.o.o. (1. listopada 2004. g. trgovačko društvo HT mobilne komunikacije d.o.o. promijenilo je tvrtku u T-Mobile Hrvatska d.o.o.) izdana dozvola za uporabu radijskih frekvencija br.: RF – 1/05. Sukladno točki 9. navedene odluke dozvola za uporabu radijskih frekvencija izdana je trgovačkom društvu T-Mobile Hrvatska d.o.o. na vrijeme trajanja dodijeljene koncesije za uporabu radijskih frekvencija u sustavu pokretne mreže druge generacije GSM 900, a koja koncesija traje deset godina počevši od počevši od 16. rujna 1999. godine.

Nadalje, odlukom Vijeća Hrvatske agencije za telekomunikacije od 22. studenog 2007.g., te odlukom Vijeća Hrvatske agencije za telekomunikacije od 17. prosinca 2007. g. trgovačkom društvu T-Mobile Hrvatska d.o.o. dodijeljeni su dodatni frekvencijski pojasevi u sustavu pokretne mreže druge generacije GSM na razdoblje trajanja postojeće koncesije za frekvenciju za obavljanje javnih telekomunikacijskih usluga uz uporabu radiofrekvencijskog spektra u sustavu pokretne mreže druge generacije, dozvola br.: RF – 2/08. Stoga, sukladno važećim propisima (čl. 33. st. 2. Pravilnika o koncesijama i dozvolama za obavljanje telekomunikacijskih usluga NN br. 49/04, 57/04, 123/04, 26/05 i 106/07) T-Mobile Hrvatska d.o.o. i Hrvatska agencija za telekomunikacije sklopili su 20. ožujka 2008. g. Dodatak ugovoru o koncesiji za telekomunikacijske usluge s uporabom radiofrekvencijskog spektra u sustavu globalne pokretne mreže – GSM.

Stupanjem na snagu ZEK-a, HAKOM je T-Mobile-u Hrvatska d.o.o. sukladno obvezi propisanoj člankom 123. st. 2. ZEK-a, 18. veljače 2009. izdao potvrdu iz članka 32. st. 5. ZEK-a.

T-Mobile Hrvatska d.o.o. je u roku iz članka 125. stavka 5. ZEK-a podnio zahtjev za izdavanje nove dozvole za uporabu radiofrekvencijskog spektra u sustavu pokretne mreže druge generacije (GSM 900) (zahtjev je podnesen 15. lipnja 2009. g.), dakle 60 dana prije isteka valjanosti prethodno navedenih dozvola.

Nadalje, HAKOM je, sukladno obvezi propisanoj člankom 125. st. 5. ZEK-a, te sukladno članku 22. ZEK-a, proveo postupak javne rasprave vezano uz zaprimljeni zahtjev trgovačkog društva T-Mobile Hrvatska d.o.o., koji je trajao od 20. srpnja 2009. g. do 21. kolovoza 2009. g. Tijekom javne rasprave nije bilo primjedbi na izdavanje dozvole T-Mobile-u Hrvatska d.o.o. te je Vijeće Hrvatske agencije za poštu i elektroničke komunikacije (u daljnjem tekstu: Vijeće HAKOM) donijelo rješenje kojim se trgovačkom društvu T-Mobile Hrvatska d.o.o. izdaje dozvola za uporabu radiofrekvencijskog spektra kako je navedeno u točki 1. rješenja.

Rok trajanja dozvole propisan je člankom 7. stavkom 1. Pravilnika i može biti najdulje 20 godina. Dozvola za uporabu radiofrekvencijskog spektra iz točke 1. ovog rješenja izdaje se na rok trajanja dozvola za radiofrekvencijski spektar izdanih trgovačkom društvu T-Mobile Hrvatska d.o.o. iz dozvole RF – 2/04 (za radiofrekvencijski spektar 1950-1965 MHz/2140-2155 MHz i 1910-1915 MHz), kako je odlučeno u točki 2. dispozitiva. Vijeće HAKOM-a smatra da je ovaj rok opravdan budući da je dozvola koja se izdaje tehnološki neutralna, a sukladno važećoj Tablici namjene radiofrekvencijskog spektra moguće je korištenje IMT tehnologija u frekvencijskim područjima 880-915/925-960 MHz i 1950-1965 MHz/2140-2155 MHz, što je podrobnije opisano planom dodjele za ta frekvencijska područja. Također, Vijeće HAKOM-a smatra da taj rok omogućuje operatoru isplativost investicije, a istovremeno osigurava djelotvornije upravljanje radiofrekvencijskim spektrom.

Uvjeti dodjele i uporabe radiofrekvencijskog spektra određuju se u dozvoli, te je Vijeće HAKOM-a odlučilo kao u točki 3. dispozitiva.

Nadalje, sukladno članku 17. st. 2. Pravilnika o plaćanju naknada za pravo uporabe adresa, brojeva i radiofrekvencijskog spektra (»Narodne novine« br. 154/08) i članku 9. st. 2. Pravilnika o plaćanju naknada za obavljanje poslova Hrvatske agencije za poštu i elektroničke komunikacije (»Narodne novine« br. 154/08), Vijeće HAKOM-a je odlučilo kao u točki 4. dispozitiva.

Temeljem članka 14. st. 4. ZEK-a, HAKOM je obvezan objaviti odluke HAKOM-a u »Narodnim novinama«, te je odlučeno kao u točki 5. dispozitiva.

Slijedom svega navedenog, Vijeće HAKOM-a je sukladno članku 12. stavka 1. točki 8., članku 14. st. 4. i članku 125. st. 5. ZEK-a, odlučilo kao u dispozitivu.

UPUTA O PRAVNOM LIJEKU

Protiv ovog rješenja ne može se izjaviti žalba ali se može pokrenuti upravni spor pred Upravnim sudom Republike Hrvatske u roku od 30 dana od dostave ovog rješenja.

Klasa: 344-04/09-01/140

Urbroj: 376-09-14-2

Zagreb, 31. kolovoza 2009.

Predsjednik Vijeća Agencije

Gašper Gaćina, dipl. ing. el., v. r.

Rješenje, NN 108/2009-2797